b'\n_START_ARTICLE_\nCan Figaric\n_START_SECTION_\nDescripci\xc3\xb3\n_START_PARAGRAPH_\nEs tracta d\xe2\x80\x99un immoble que consta de planta baixa i dos pisos superiors, cobert amb una teulada a una sola aig\xc3\xbca de vessant a lateral i amb un r\xc3\xa0fec d\xe2\x80\x99una filera de rajola en punta de diamant. Pel que fa al seu emplacament, aquest est\xc3\xa0 ubicat a la dreta del carrer Figaric._NEWLINE_La planta baixa alberga tres obertures de les quals destaca especialment el gran portal adovellat d\xe2\x80\x99arc de mig punt amb unes dovelles de grans dimensions molt ben escairades. La clau de la volta cont\xc3\xa9 un escut, en baix relleu, en el qual es llegeix: "IHS MRA / 1565", i a sota de la data unes aus i uns petits motius circulars._NEWLINE_Paral\xc2\xb7lelament, en aquest mateix sector trobem una finestra rectangular amb llinda monol\xc3\xadtica i muntants de pedra i una gran obertura rectangular, que actua com a garatge, sostentada per una gran llinda de fusta._NEWLINE_Pel que fa al primer pis o planta noble, aquest contempla tres obertures les quals responen a dues tipologies diferents. A la part central tenim una finestra amb perm\xc3\xb2duls i muntants de pedra, flanquejada per dues obertures rectangulars amb llinda monol\xc3\xadtica conformant un arc pla i muntants de pedra ben escairats. Ara b\xc3\xa9, difereixen en certs aspectes: aix\xc3\xad la que est\xc3\xa0 ubicada sobre el portal adovellat, en la llinda s\xe2\x80\x99observa el t\xc3\xadpic motiu ornamental triangular de car\xc3\xa0cter floral i a sota trobem la soluci\xc3\xb3 que consisteix en disposar dos blocs de pedra com a mesura de refor\xc3\xa7 en la sostentaci\xc3\xb3 de la pesant finestra. A m\xc3\xa9s a m\xc3\xa9s, aquesta \xc3\xa9s sensiblement major en comparaci\xc3\xb3 a la seva hom\xc3\xb2nima ubicada sobre el garatge._NEWLINE_El segon pis es troba projectat en la fa\xc3\xa7ana amb una simple finestra equipada amb llinda de fusta, disposada a biaix, i muntants a base de c\xc3\xb2dols i blocs de pedra sense desbastar._NEWLINE_El material preponderant, ja que monopolitza tot l\xe2\x80\x99espai f\xc3\xadsic de la fa\xc3\xa7ana, s\xc3\xb3n els c\xc3\xb2dols de riu sense desbastar i treballar, a excepci\xc3\xb3 de les obertures on es localitza la pedra sorrenca.\n_START_SECTION_\nHist\xc3\xb2ria\n_START_PARAGRAPH_\nEn origen Can Figaric es tractava d\xe2\x80\x99un immoble molt m\xc3\xa9s gran, amb una coberta a dues aig\xc3\xbces de vessants a laterals. Per\xc3\xb2 posteriorment es van dur a terme una s\xc3\xa8rie d\xe2\x80\x99intervencions, en diferents moments hist\xc3\xb2rics, que van repercutir profundament en l\xe2\x80\x99edifici: en primer lloc, es va partir l\xe2\x80\x99immoble original, confeccionant dos habitatges independents. En segon lloc, un cop migpartit l\xe2\x80\x99immoble, posteriorment es va procedir a l\xe2\x80\x99ampliaci\xc3\xb3 de Can Figaric i que es va traduir en el que avui seria el garatge i la finestra ubicada sobre d\xe2\x80\x99aquest. Aquesta ampliaci\xc3\xb3 queda corroborada per la perviv\xc3\xa8ncia dels blocs cantoners originals, que testimonien la silueta primig\xc3\xa8nia que havia tingut l\xe2\x80\x99immoble abans de l\xe2\x80\x99ampliaci\xc3\xb3._NEWLINE_Can Figaric deu el seu nom a la fam\xc3\xadlia Figaric, documentada ja al segle XIII.'